รัฐบาลไทย-ข่าวทำเนียบรัฐบาล-​นายกฯ นั่งรถม้า ต่อรถไฟ ติดตามโครงการก่อสร้างถนนคอนกรีตเสริมเหล็กและอาคารป้องกันตลิ่งพังเลียบแม่น้ำวัง จ.ลำปาง ขอให้ชาวลำปางช่วยกันดูแลรักษา แก้ไขปัญหาขยะ
วันอังคารที่ 19 มีนาคม 2567
19/03/2567
​นายกฯ นั่งรถม้า ต่อรถไฟ ติดตามโครงการก่อสร้างถนนคอนกรีตเสริมเหล็กและอาคารป้องกันตลิ่งพังเลียบแม่น้ําวัง จ.ลําปาง ขอให้ชาวลําปางช่วยกันดูแลรักษา แก้ไขปัญหาขยะ
​นายกฯ นั่งรถม้า ต่อรถไฟ ติดตามโครงการก่อสร้างถนนคอนกรีตเสริมเหล็กและอาคารป้องกันตลิ่งพังเลียบแม่น้ําวัง จ.ลําปาง ขอให้ชาวลําปางช่วยกันดูแลรักษา แก้ไขปัญหาขยะ
วันนี้ (19 มีนาคม 2567) เวลา 13.50 น. ณ สถานีรถไฟนครลําปาง ต.สบตุ๋ย อ.เมืองลําปาง จ.ลําปาง นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง พร้อมด้วยนายสุริยะ จึงรุ่งเรืองกิจ รัฐมนตรีว่าการกระทรวงคมนาคม นั่งรถไฟไปยังบริเวณสะพานรถไฟ (สะพานดํา) ติดตามโครงการก่อสร้างถนนคอนกรีตเสริมเหล็กพร้อมอาคารป้องกันตลิ่งพังเลียบแม่น้ําวัง โดยมี นายชัชวาลย์ ฉายะบุตร ผู้ว่าราชการจังหวัดลําปาง นายนิรุฒ มณีพันธ์ ผู้ว่าการรถไฟแห่งประเทศไทย ผู้บริหารท้องถิ่น และประชาชนให้การต้อนรับ นายชัย วัชรงค์ โฆษกประจําสํานักนายกรัฐมนตรี สรุปสาระสําคัญ ดังนี้
เมื่อนายกรัฐมนตรีเดินทางมาถึงหน้าบริเวณสถานีรถไฟนครลําปาง ผู้ว่าราชการจังหวัดลําปาง มอบผ้าพันคอทอมือย้อมสีธรรมชาติของจังหวัดลําปางให้กับนายกฯ จากนั้น นายกฯ ถวายความเคารพพระบรมฉายาลักษณ์พระบาทสมเด็จเจ้าอยู่หัว โดยนายกฯ ได้สอบถามเจ้าหน้าที่บังคับรถม้าถึงเรื่องความเป็นอยู่ และสถานการณ์เศรษฐกิจของจังหวัดลําปาง ซึ่งนายกฯ เน้นย้ําว่า จะทําให้ดีขึ้นกว่านี้ และอีกไม่นานก็จะถึงเทศกาลสงกรานต์ คาดว่าเศรษฐกิจจะดีขึ้น พร้อมขอเป็นกําลังใจให้พี่น้องประชาชนชาวจังหวัดลําปาง
นายกฯ กล่าวกับประชาชนที่มาให้การต้อนรับว่า ดีใจที่ได้กลับมาเยี่ยมเยียนพี่น้องชาวลําปางอีกครั้ง หลังจากที่ได้เดินทางมาในช่วงเลือกตั้ง เมื่อเดือนเมษายน พ.ศ. 2566 ซึ่งอากาศร้อนมาก PM 2.5 ก็สูงมาก ระหว่างเดินทางมาได้คุยกับคนขับรถม้าว่าเศรษฐกิจจังหวัดลําปางเริ่มดีขึ้นแล้ว นักท่องเที่ยวเริ่มเข้ามาท่องเที่ยวแล้ว ในส่วนของ PM 2.5 เมื่อเปรียบเทียบกับปีที่ผ่านมาก็ลดลงชัดเจน แต่รัฐบาลจะยังทํางานอย่างต่อเนื่อง เพื่อให้ PM 2.5 หมดไป
นายกฯ กล่าวต่อไปว่า ระหว่างนั่งรถรู้สึกดี จริง ๆ แล้วรถม้าได้สูญหายไปเรื่อย ๆ ซึ่งในปัจจุบันมีรถม้าที่ลงทะเบียนประมาณ 99 ราย อยากให้พี่น้องประชาชนช่วยกันสนับสนุนให้รถม้ายังคงอยู่ต่อไป หากช่วยได้ขอให้ช่วยกันเดินทางด้วยรถม้าเพิ่มขึ้น ซึ่งเป็นเสน่ห์ เป็นเอกลักษณ์ของชาวจังหวัดลําปาง และเป็นที่ดึงดูดของนักท่องเที่ยว
นายกฯ กล่าวถึงเรื่องของนโยบายการบริหารจัดการน้ําว่า ตามหลักนโยบายของรัฐบาลไม่ท่วม ไม่แล้ง เพื่อเสริมสร้างการเพาะปลูก และผลิตผลของประชาชนจะได้ไม่สูญเปล่าจากการเกิดน้ําท่วม การเดินทางมาตรวจราชการจังหวัดลําปางวันนี้ เพื่อต้องการลงพื้นที่จริง และติดตามแผนโครงการก่อสร้างถนนคอนกรีตเสริมเหล็กพร้อมอาคารป้องกันตลิ่งพังเลียบแม่น้ําวัง ตลอดแนวทางเพื่อปรับภูมิทัศน์ตลิ่ง เพื่อดูความเหมาะสมและพัฒนาต่อไป
นายกฯ สั่งการให้หน่วยงานที่เกี่ยวข้องดูความเหมาะสมของโครงการ โดยคํานึงถึงผลสําเร็จและการแก้ไขปัญหาเป็นหลัก รวมถึงการใช้งบประมาณอย่างเหมาะสม ขอให้เสนอโครงการผ่านหน่วยงานที่เกี่ยวข้อง เพื่อดําเนินการให้เกิดประโยชน์แก่พี่น้องประชาชนทุกคน พร้อมกับเน้นย้ํา ให้หน่วยงานดูแลความแข็งแกร่งของพนังกั้นน้ําตามแนวตลิ่งและริมแม่น้ํา หากมีความเสียหายขอให้หน่วยงานช่วยแก้ไขและปรับปรุง เพื่อให้พนังกั้นน้ํากลับมามีศักยภาพ เตรียมรับมือกับสถานการณ์น้ําได้
นายกฯ กล่าวอีกว่า เมื่อสร้างเสร็จแล้วขอให้ช่วยประชาสัมพันธ์ให้ประชาชนช่วยกันดูแลรักษา แก้ไขปัญหาขยะมูลฝอยที่จะเกิดขึ้น เพื่อทําให้จังหวัดลําปางเป็นแบบอย่างจังหวัดที่น่าอยู่ โดยรัฐบาลพร้อมยกระดับจากเมืองรองเป็นเมืองหลัก เนื่องจากมีทั้งแหล่งท่องเที่ยว วัฒนธรรมประเพณี อาหารอร่อย และสนามบินจังหวัดลําปางซึ่งได้รับการปรับถึง 3 ระดับ และสามารถรองรับจํานวนนักท่องเที่ยวได้ จึงขอฝากจังหวัดลําปางไว้กับพี่น้องชาวลําปางทุกคนช่วยกัน
สําหรับโครงการก่อสร้างถนนคอนกรีตเสริมเหล็ก พร้อมอาคารป้องกันตลิ่งพัง เลียบแม่น้ําเชื่อมระหว่างตําบลปงแสงทอง ตําบลสบตุ๋ย อําเภอเมืองลําปาง จังหวัดลําปาง มีขนาดผิวจราจรกว้าง 5.00 เมตร ยาว 5,390 เมตร หนา 0.15 เมตร พื้นที่ไม่น้อยกว่า 26,950 ตารางเมตร โดยมีวัตถุประสงค์เพื่อส่งเสริมศักยภาพและยกระดับโครงสร้างพื้นฐาน กระตุ้นเศรษฐกิจและส่งเสริมการท่องเที่ยวของจังหวัดลําปาง ทั้งนี้ ประชาชนในเขตเทศบาลเมืองเขลางค์นครจะได้รับผลประโยชน์โดยตรง ประมาณ 22,000 คน และประโยชน์จากการเชื่อมการสัญจรพื้นที่ใกล้เคียงในเขตเทศบาลนครลําปาง อําเภอเกาะคา และอําเภอห้างฉัตร ประมาณ 7,800 ครัวเรือน